Onderwyser verkrag glo leerderArgieffoto (Foto: Josh Hild/Pexels) ŉ 50-jarige verdagte is Vrydag deur die polisie in Thohoyandou, Limpopo, in hegtenis geneem nadat hy glo ŉ 17-jarige leerder van ŉ plaaslike skool verkrag het. Die verdagte is na bewering ŉ onderwyser aan dieselfde skool as waar die leerder ingeskryf is. Daar word beweer dat die verdagte die slagoffer, wat nou in matriek is, in 2018 verskeie kere verkrag het. “In een van die voorvalle het hy glo aangebied om haar met ekstra lesse te help, maar haar toe eerder na ŉ nabygeleë lodge geneem waar hy haar verkrag het,” het brig. Motlafela Mojapelo, polisiewoordvoerder van Limpopo, gesê. Die verdagte het haar toe glo gedreig en ook geld aangebied om stil te bly. Die slagoffer het uiteindelik verlede maand ŉ saak van verkragting teen haar onderwyser by die polisie in Thohoyandou aanhangig gemaak. Die verdagte is ná ŉ omvattende ondersoek in hegtenis geneem. Die verdagte sal Maandag in die plaaslike landdroshof op drie aanklagte van verkragting voorkom. Die polisieondersoek duur voort.